title: Odluka Vijeća (ZVSP) 2020/965 od 27. ožujka 2020. o potpisivanju i sklapanju, u ime Unije, Sporazuma u obliku razmjene pisama između Europske unije i Srednjoafričke Republike o statusu savjetodavne misije ZSOP-a Europske unije u Srednjoafričkoj Republici (EUAM RCA)

text:
                  8.7.2020

                  HR

                  Službeni list Europske unije

                  L 219/1

         ODLUKA VIJEĆA (ZVSP) 2020/965
         od 27. ožujka 2020.
         o potpisivanju i sklapanju, u ime Unije, Sporazuma u obliku razmjene pisama između Europske unije i Srednjoafričke Republike o statusu savjetodavne misije ZSOP-a Europske unije u Srednjoafričkoj Republici (EUAM RCA)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 37. u vezi s člankom 218. stavcima 5. i 6. Ugovora o funkcioniranju Europske unije,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 9. prosinca 2019. donijelo Odluku (ZVSP) 2019/2110 (1) o uspostavi savjetodavne misije ZSOP-a Europske unije u Srednjoafričkoj Republici (EUAM RCA).

                     (2)

                     Odlukom (ZVSP) 2019/2110 predviđeno je da su status misije EUAM RCA i njezina osoblja, uključujući, prema potrebi, povlastice, imunitete i druga jamstva potrebna za provedbu i neometano funkcioniranje misije EUAM RCA, predmet sporazuma sklopljenog na temelju članka 37. Ugovora o Europskoj uniji (UEU) i u skladu s postupkom predviđenim u članku 218. Ugovora o funkcioniranju Europske unije.

                     (3)

                     Vijeće je 6. veljače 2020. odobrilo otvaranje pregovora sa Srednjoafričkom Republikom s ciljem sklapanja sporazuma o statusu misije EUAM RCA u obliku razmjene pisama.

                     (4)

                     Visoki predstavnik Unije za vanjske poslove i sigurnosnu politiku je u skladu s člankom 37. UEU-a u pregovorima dogovorio sporazum u obliku razmjene pisama između Europske unije i Srednjoafričke Republike o statusu savjetodavne misije ZSOP-a Europske unije u Srednjoafričkoj Republici (EUAM RCA) („Sporazum”).

                     (5)

                     Sporazum bi trebalo odobriti,

               DONIJELO JE OVU ODLUKU:

            Članak 1.
            Sporazum u obliku razmjene pisama između Europske unije i Srednjoafričke Republike o statusu savjetodavne misije ZSOP-a Europske unije u Srednjoafričkoj Republici (EUAM RCA) (2) odobrava se u ime Unije.

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma radi obvezivanja Unije.

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 27. ožujka 2020.

                  Za Vijeće

                  Predsjednica

               A. METELKO-ZGOMBIĆ

            (1)  Odluka Vijeća (ZVSP) 2019/2110 od 9. prosinca 2019. o savjetodavnoj misiji ZSOP-a Europske unije u Srednjoafričkoj Republici (EUAM RCA)(SL L 318, 10.12.2019., str. 141.).

            (2)  Vidjeti stranicu 3 ovoga Službenog lista.


title: Odluka Europskog investicijskog fonda od 4. lipnja 2020. o unutarnjim pravilima koja se odnose na ograničenja određenih prava ispitanika u vezi s obradom osobnih podataka u okviru aktivnosti koje obavlja Europski investicijski fond

text:
                  22.7.2020

                  HR

                  Službeni list Europske unije

                  L 236/1

         ODLUKA EUROPSKOG INVESTICIJSKOG FONDA
         od 4. lipnja 2020.
         o unutarnjim pravilima koja se odnose na ograničenja određenih prava ispitanika u vezi s obradom osobnih podataka u okviru aktivnosti koje obavlja Europski investicijski fond
         EUROPSKI INVESTICIJSKI FOND (EIF),
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (1) (dalje u tekstu: „Uredba”), a posebno njezin članak 25.,
         uzimajući u obzir mišljenje (2) Europskog nadzornika za zaštitu podataka (EDPS),
         budući da:

                     (1)

                     EIF-ov Odjel za provjeru usklađenosti može u kontekstu svojeg funkcioniranja provoditi administrativne istrage, na temelju Kodeksa ponašanja osoblja Grupe EIB-a, što podrazumijeva obradu informacija, uključujući osobne podatke.

                     (2)

                     EIF-ov službenik za zaštitu podataka (SZP) može, na vlastitu inicijativu ili na zahtjev voditelja obrade podataka ili bilo kojeg pojedinca, istražiti pitanja i događaje o kojima stekne saznanja i koji su izravno povezani s njegovim ili njezinim zadaćama te o tome izvijestiti osobu koja je zatražila pokretanje istrage ili voditelja obrade podataka u skladu s člankom 45. stavkom 2. Uredbe.

                     (3)

                     EIF-ov Odjel za upravljanje ljudskim potencijalima može u kontekstu svojeg funkcioniranja provoditi disciplinske postupke na temelju odjeljka 6. EIF-ovog Pravilnika o osoblju, glave IV. Politike dostojanstva na radnom mjestu i primjenjivih kodeksa ponašanja EIF-a.

                     (4)

                     Članovi Upravnog odbora EIF-a, glavni direktor, zamjenik glavnog direktora i sve osoblje EIF-a, kao i sve strane koje sudjeluju u njegovom radu i transakcijama imaju obvezu prijaviti EIB-ovom Odsjeku za istrage prijevara („GI/IS”) svako moguće nedopušteno postupanje (npr. prijevare i korupciju) koje bi moglo naštetiti interesima EIF-a i Unije, odnosno prijaviti drugim nadležnim službama svako postupanje u vezi s izvršavanjem službenih dužnosti, koje bi moglo predstavljati ozbiljno nepridržavanje bilo kakvih primjenjivih obveza. Osim toga, bilo koji pripadnik javnosti, pojedinac ili tijelo može prijaviti sumnju na nedopušteno postupanje GI/IS-u.

                     (5)

                     Istrage nedopuštenog postupanja, kako su definirane u EIF-ovoj Politici suzbijanja prijevara, provodi GI/IS kao izvršitelj obrade podataka, na temelju Okvirnog sporazuma o pružanju usluga između EIF-a i EIB-a.

                     (6)

                     EIF provodi revizije svojih aktivnosti. Takve revizije trenutačno obavlja Odjel unutarnje revizije EIB-a na temelju Okvirnog sporazuma o pružanju usluga između EIF-a i EIB-a.

                     (7)

                     U kontekstu zadaća opisanih u uvodnim izjavama od 1. do 6., EIF može pružati pomoć drugim institucijama, tijelima, uredima i agencijama Unije te od njih primati pomoć i s njima surađivati, kako je utvrđeno u mjerodavnim sporazumima o razini usluga, memorandumima o razumijevanju i sporazumima o suradnji.

                     (8)

                     EIF može pružati pomoć javnim tijelima država članica EU-a te od njih primati pomoć i s njima surađivati, na njihov zahtjev ili na vlastitu inicijativu.

                     (9)

                     EIF može pružati pomoć nacionalnim tijelima trećih zemalja i međunarodnim organizacijama te od njih primati pomoć i s njima surađivati, na njihov zahtjev ili na vlastitu inicijativu.

                     (10)

                     S obzirom na prethodno navedene aktivnosti, EIF, u ulozi voditelja obrade podataka, ili bilo koji od poslovnih partnera EIF-a spomenutih u prethodno navedenoj uvodnoj izjavi 4., uključujući EIB-ov Odsjek za istrage prijevara, u ulozi voditelja obrade podataka, ili bilo koju drugu nadležnu službu, može prikupljati i obrađivati informacije i osobne podatke, uključujući identifikacijske podatke fizičke osobe, podatke za kontakt, profesionalne uloge i zadaće, informacije o privatnom i profesionalnom ponašanju i uspješnosti te financijske podatke.

                     (11)

                     Postoje odgovarajuće zaštitne mjere za zaštitu osobnih podataka i sprječavanje slučajnog ili nezakonitog pristupa tim podatcima ili njihova prijenosa, neovisno o tome jesu li pohranjeni u fizičkom ili elektroničkom okruženju. Podatci se nakon obrade zadržavaju u skladu s primjenjivim pravilima o zadržavanju podataka EIF-a, kako je definirano u evidenciji o zaštiti podataka na temelju članka 31. Uredbe. Na kraju razdoblja zadržavanja, podatci povezani s predmetom, uključujući osobne podatke, brišu se, u potpunosti anonimiziraju ili prenose u arhivsku građu, u skladu s načelima europskih uredaba o zaštiti podataka i svim povezanim regulatornim aktima ili EIF-ovim politikama.

                     (12)

                     U tom kontekstu EIF mora ispuniti svoju obvezu pružanja informacija ispitanicima u pogledu prethodno navedenih aktivnosti obrade i obvezu poštovanja prava ispitanika, kako je propisano u Uredbi.

                     (13)

                     Možda će se prava ispitanika u skladu s Uredbom morati uskladiti s potrebama prethodno navedenih aktivnosti uz potpuno poštovanje temeljnih prava i sloboda drugih ispitanika. U tom smislu, u članku 25. Uredbe predviđeno je da se, pod strogim uvjetima, može ograničiti primjena članaka od 14. do 20., članaka 35. i 36., kao i članka 4. ako njegove odredbe odgovaraju pravima i obvezama predviđenima u člancima od 14. do 20. U tom slučaju nužno je donijeti unutarnja pravila u skladu s kojima EIF može ograničiti prethodno navedena prava ispitanika u skladu s istim člankom Uredbe.

                     (14)

                     To posebno može biti slučaj kada se ispitaniku pružaju informacije o obradi osobnih podataka u fazi prethodne procjene administrativne istrage ili tijekom same istrage, prije mogućeg odbacivanja predmeta ili fazi prije disciplinskog postupka. Pružanje takvih informacija može u određenim okolnostima ozbiljno utjecati na sposobnost EIF-a za učinkovito provođenje istrage, kadgod, primjerice, postoji rizik da će predmetna osoba uništiti dokaze ili utjecati na moguće svjedoke prije razgovora s njima. Nadalje, EIF će možda morati zaštititi prava i slobode drugih uključenih osoba. Moglo bi pogotovo biti nužno zaštititi povjerljivost svjedoka ili zviždača koji je tražio da se ne otkrije njegov identitet. U tom slučaju EIF može odlučiti da će ograničiti pristup identitetu, izjavama i drugim podatcima zviždača i/ili drugih uključenih osoba, u cilju zaštite njihovih prava i sloboda.

                     (15)

                     Kada u kontekstu prethodno navedenih aktivnosti pruža pomoć drugim institucijama, tijelima, uredima i agencijama Unije, javnim tijelima država članica EU-a, nacionalnim tijelima trećih zemalja i međunarodnim organizacijama ili je od njih prima te s njima surađuje, EIF će možda u određenim okolnostima te podložno zadržavanju minimalne razine zaštite podataka koju zahtijeva EDPS morati očuvati učinkovitost svojih istraga ili istraga koje provodi tijelo s kojim surađuje i prema potrebi zaštititi uključene osobe i njihova prava i slobode.

                     (16)

                     EIF primjenjuje ograničenja samo kada su ona u skladu sa suštinom temeljnih prava i sloboda i kada su strogo nužna i razmjerna mjera u demokratskom društvu. EIF daje obrazloženja u kojima navodi razloge za ta ograničenja.

                     (17)

                     U skladu s načelom odgovornosti, EIF vodi evidenciju o primjeni ograničenja.

                     (18)

                     Kada obrađuje osobne podatke razmijenjene s drugim organizacijama u kontekstu svojih zadaća, EIF daje savjete i savjetuje se s tim organizacijama o mogućim relevantnim razlozima za uvođenje ograničenja te o njihovoj nužnosti i razmjernosti, osim ako bi se time ugrozile aktivnosti EIF-a.

                     (19)

                     U skladu s člankom 25. stavkom 6. Uredbe, voditelj obrade podataka mora obavijestiti ispitanike o osnovnim razlozima na kojima se temelji primjena ograničenja te o njihovu pravu na podnošenje pritužbe EDPS-u.

                     (20)

                     U skladu s člankom 25. stavkom 8. Uredbe, EIF može odgoditi, izostaviti ili uskratiti obavješćivanje ispitanika o razlozima za primjenu ograničenja ako bi to na bilo koji način poništilo učinak ograničenja. EIF za svaki pojedinačni slučaj procjenjuje hoće li se obavješćivanjem o ograničenju poništiti njegov učinak.

                     (21)

                     SZP može provesti neovisnu reviziju primjene ograničenja, s ciljem osiguravanja usklađenosti s ovom Odlukom,

               DONIO JE OVU ODLUKU:

            Članak 1.
            Predmet i područje primjene
            Ovom Odlukom utvrđuju se pravila o uvjetima pod kojima EIF može na temelju članka 25. Uredbe ograničiti primjenu njezinih članaka od 14. do 20., članaka 35. i 36. te članka 4.

            Članak 2.
            Ograničenja

               1.   U skladu s člankom 25. stavkom 1. Uredbe EIF može, isključivo od slučaja do slučaja, ograničiti primjenu njezinih članaka od 14. do 20., članaka 35. i 36., kao i članka 4., ako njegove odredbe odgovaraju pravima i obvezama predviđenima u člancima od 14. do 20. kada:

                           (a)

                           provodi administrativne istrage na temelju Kodeksa ponašanja osoblja Grupe EIB-a i ostalih primjenjivih kodeksa ponašanja;

                           (b)

                           provodi istrage u vezi s pitanjima i događajima izravno povezanima sa zadaćama SZP-a, u skladu s člankom 45. stavkom 2. Uredbe;

                           (c)

                           provodi disciplinske postupke na temelju odjeljka 6. EIF-ovog Pravilnika o osoblju, glave IV. Politike dostojanstva na radnom mjestu, Kodeksa ponašanja osoblja Grupe EIB-a i ostalih primjenjivih kodeksa ponašanja EIF-a;

                           (d)

                           osigurava da zaposlenici EIF-a mogu na povjerljiv način izvijestiti o činjenicama kada smatraju da postoje ozbiljne nepravilnosti, kako je uređeno Politikom zaštite zviždača Grupe EIB-a;

                           (e)

                           osigurava da zaposlenici EIF-a mogu na povjerljiv način izvijestiti o sumnji na nedopušteno postupanje koje šteti interesima Unije, uključujući prijevaru ili korupciju, ili ponašanja koja se odnose na obavljanje profesionalnih dužnosti koja mogu činiti ozbiljno nepoštovanje obveza zaposlenika EIF-a, kako je uređeno Politikom zaštite zviždača Grupe EIB-a, EIF-ovom Politikom suzbijanja prijevara i primjenjivim kodeksima ponašanja EIF-a;

                           (f)

                           provodi istrage nedopuštenog postupanja, u skladu s EIF-ovom Politikom suzbijanja prijevara;

                           (g)

                           provodi unutarnje revizije u vezi sa svim aktivnostima i odjelima EIF-a;

                           (h)

                           pruža pomoć drugim institucijama, tijelima, uredima i agencijama Unije te od njih prima pomoć i s njima surađuje u kontekstu prethodno navedenih aktivnosti, kako je utvrđeno u relevantnim sporazumima o razini usluge, memorandumima o razumijevanju i sporazumima o suradnji;

                           (i)

                           pruža pomoć javnim tijelima država članica EU-a te od njih prima pomoć i s njima surađuje, na njihov zahtjev ili na vlastitu inicijativu;

                           (j)

                           pruža pomoć nacionalnim tijelima trećih zemalja i međunarodnim organizacijama te od njih prima pomoć i s njima surađuje, na njihov zahtjev ili na vlastitu inicijativu.

               2.   Kategorije podataka mogu uključivati identifikacijske podatke fizičke osobe, podatke za kontakt, profesionalne uloge i zadaće, informacije o privatnom i profesionalnom ponašanju i uspješnosti te financijske podatke.

               3.   Primjenom prethodno navedenih ograničenja ne dovodi se u pitanje moguća primjena odredaba članka 16. stavka 5. i članka 17. stavka 4. Uredbe u pogledu prava na informacije kada od ispitanika nisu pribavljeni podatci i u pogledu prava pristupa ispitanika.

               4.   Ograničenjima se poštuje suština temeljnih prava i sloboda i smatraju se nužnima i razmjernima u demokratskom društvu, kako su obrađena u Uredbi, u skladu s regulatornim aktima ili unutarnjim politikama EIF-a ili Grupe EIB-a.

               5.   Ograničenja se temelje na izričitom odobrenju u sklopu važeće unutarnje politike ili postupka EIF-a i na prava dotičnih ispitanika utječu u najmanjoj mogućoj mjeri, kako to potvrđuje SZP.

               6.   Prije primjene ograničenja, u svakom pojedinom slučaju i na način koji SZP smatra prihvatljivim provodi se ispitivanje nužnosti i razmjernosti. Ograničenja su ograničena na ono što je strogo nužno za ostvarenje utvrđenih ciljeva. Ograničenja se određuju isključivo u onom trajanju u kojem to nalaže bilo koji relevantni razlog koji je u stavku 1. naveden kao osnova za ograničenje, kako je na zadovoljavajući način dokazano SZP-u.

               7.   Kada GI/IS u potpunosti ili djelomice ograniči pružanje informacija ispitanicima bitnim za istragu (osobi u pitanju, svjedoku ili prijavitelju), dužan je evidentirati razloge za ograničenje, uključujući ocjenu nužnosti i razmjernosti ograničenja. U tu svrhu u evidenciji navodi na koji bi način pružanje informacija ugrozilo svrhu istražnih radnji GI/IS-a ili ograničenja koja se primjenjuju prema članku 2. stavku 1. točkama (f), (g) i (h) ove Odluke ili bi štetno utjecalo na prava i slobode ispitanika. Bilježi se evidencija i, po potrebi, dokumenti u kojima su opisane činjenice i pravni elementi. Na zahtjev se predočuju Europskom nadzorniku za zaštitu podataka (EDPS-u).

               8.   Za potrebe utvrđivanja odgovornosti, EIF vodi evidenciju u kojoj navodi razloge za primjenu ograničenja, koje se od osnova navedenih u stavku 1. primjenjuju te koji je rezultat ispitivanja nužnosti i razmjernosti. Ta evidencija dio je ad hoc registra koji se na zahtjev stavlja na raspolaganje EDPS-u.

               9.   Kada obrađuje osobne podatke razmijenjene s drugim organizacijama u kontekstu svojih zadaća, EIF daje savjete i savjetuje se s tim organizacijama o mogućim relevantnim razlozima za uvođenje ograničenja te o njihovoj nužnosti i razmjernosti, osim ako bi se time ugrozile aktivnosti EIF-a.

            Članak 3.
            Rizici za prava i slobode ispitanika
            Procjena rizika za prava i slobode ispitanika čiji osobi podatci mogu biti podložni ograničenjima i njihovo razdoblje zadržavanja navode se u evidenciji o relevantnim aktivnostima obrade u skladu s člankom 31. Uredbe i, prema potrebi, u relevantnim procjenama učinka na zaštitu podataka na temelju članka 39. Uredbe.

            Članak 4.
            Razdoblja pohrane i zaštitne mjere
            EIF primjenjuje zaštitne mjere kako bi spriječio zlouporabu ili nezakonit pristup ili prijenos osobnih podataka koji mogu biti podložni ograničenjima. Te zaštitne mjere uključuju tehničke i ustrojstvene mjere i detaljno su opisane, prema potrebi, u unutarnjim odlukama, postupcima i provedbenim pravilima EIF-a. Zaštitne mjere uključuju sljedeće:

                        1.

                        prikladnu definiciju uloga, odgovornosti i postupovnih koraka;

                        2.

                        prema potrebi, sigurno elektroničko okruženje koje sprječava nezakonit ili slučajan pristup neovlaštenih osoba elektroničkim podatcima ili prijenos tih podataka;

                        3.

                        prema potrebi, sigurnu pohranu i obradu dokumenata u papirnatom obliku;

                        4.

                        odgovarajuće praćenje ograničenja i redovitu reviziju koju obavlja SZP barem svakih šest mjeseci. Revizija se mora provesti i kada se promijene bitni elementi određenog predmeta. Ograničenja se ukidaju čim se više ne primjenjuju okolnosti zbog kojih su uvedena.

            Članak 5.
            Obavješćivanje službenika za zaštitu podataka i njegova revizija

               1.   SZP obavješćuje se bez odlaganja o svakom ograničavanju prava ispitanika u skladu s ovom Odlukom i osigurava mu se potpun i neograničen pristup cjelokupnoj evidenciji i dokumentima u kojima su opisane činjenice i pravni elementi i koji su relevantni za odluku o ograničavanju i praćenje održavanja ograničenja.

               2.   SZP može zatražiti reviziju primjene ograničenja.

               3.   Ako tijekom provedbe svojih istraga SZP primijeni ograničenja, o tome odmah pisanim putem obavješćuje svojeg voditelja obrade podataka.

               4.   Sudjelovanje SZP-a u postupku uvođenja ograničenja, uključujući u razmjenama informacija, evidentira se u odgovarajućem obliku i unosi u relevantne evidencije i registre.

               5.   U kontekstu istraga nedopuštenog postupanja, EIB-ov Odsjek za istrage prijevara savjetuje se sa SZP-om prije primjene određenih razloga za ograničenja, kako je navedeno u članku 25. Uredbe s obzirom na postupke obrade podataka provedene u okviru svojih dužnosti opisanih u EIF-ovoj Politici suzbijanja prijevara, Statutu Odsjeka za istrage prijevara i Postupcima istraga.

            Članak 6.
            Obavješćivanje ispitanika o ograničenjima njihovih prava

               1.   EIF uključuje u obavijesti o zaštiti podataka koje objavljuje na svojem mrežnom mjestu opće informacije za ispitanike o mogućim ograničenjima prava svih ispitanika koja su opisana u članku 2. stavku 1. Obavijesti uključuju informacije o tome koja su prava ograničena.

               2.   EIF bez odgađanja u pisanom obliku pojedinačno obavješćuje ispitanike o postojećim ili budućim ograničenjima njihovih prava, kako je dodatno opisano u člancima 7., 8. i 9.

            Članak 7.
            Pravo na informiranje ispitanika i na obavješćivanje o povredama podataka

               1.   Kada EIF u kontekstu aktivnosti spomenutih u ovoj Odluci potpuno ili djelomično ograniči prava ispitanika navedena u člancima od 14. do 16. i članku 35. Uredbe, ispitanici se obavješćuju o osnovnim razlozima na kojima se temelji primjena ograničenja i o svojem pravu na podnošenje pritužbe EDPS-u te o pravu na traženje pravnog lijeka pred Sudom Europske unije. Takvo ograničenje mora biti u skladu s pravilima utvrđenim i postupcima opisanim u ovoj Odluci.

               2.   EIF može odgoditi, izostaviti ili uskratiti pružanje informacija o razlozima za ograničenje navedeno u stavku 1. u ako i u mjeri u kojoj ako bi se time ugrozio učinak ograničenja. Ta procjena se provodi za svaki slučaj posebno. Svaka takva odgoda ili uskraćivanje mora se odgovarajuće opravdati na način koji SZP smatra prihvatljivim i uključuje se u odgovarajuće evidencije i registre. Kako bi se izbjegla svaka dvojba, dotični ispitanici obavješćuju se o svojim pravima na podnošenje pritužbe EDPS-u, kao i o pravu na traženje pravnog lijeka pred Sudom Europske unije s obzirom na odluku o odgodi ili uskraćivanju pružanja informacija navedenih u stavku 1. ovoga članka.

            Članak 8.
            Pravo ispitanika na pristup, ispravljanje, brisanje i na ograničavanje obrade

               1.   Kada EIF u kontekstu aktivnosti spomenutih u ovoj Odluci potpuno ili djelomično ograniči pravo pristupa osobnim podatcima te pravo ispravljanja, brisanja i ograničavanja obrade podataka, kako je navedeno u člancima od 17. do 20. Uredbe, on predmetne ispitanike obavješćuje, u svojem odgovoru na njihov zahtjev, o osnovnim razlozima na kojima se temelji primjena ograničenja i o mogućnosti podnošenja pritužbe EDPS-u ili traženja pravnog lijeka pred Sudom Europske unije.

               2.   Kada je pravo pristupa potpuno ili djelomično ograničeno, EIF, kada istražuje zahtjev, obavješćuje ispitanika samo o tome jesu li podatci obrađeni ispravno te, ako nisu, jesu li izvršeni svi potrebni ispravci u skladu s člankom 25. stavkom 7. Uredbe.

               3.   EIF može odgoditi, izostaviti ili uskratiti pružanje informacija o razlozima za ograničenje navedeno u stavcima 1. i 2. ako i u mjeri u kojoj bi se time ugrozila svrha ograničenja. Ta procjena se provodi za svaki slučaj posebno i u skladu s pravilima utvrđenim i postupcima opisanim u ovoj Odluci.

            Članak 9.
            Povjerljivost elektroničke komunikacije

               1.   EIF u iznimnim okolnostima i u skladu s odredbama i načelima Direktive 2002/58/EZ Europskog parlamenta i Vijeća (3) može ograničiti pravo na povjerljivost elektroničkih komunikacija, kako je navedeno u članku 36. Uredbe. U tom slučaju EIF u posebnim unutarnjim pravilima opisuje okolnosti, razloge, relevantne rizike i s time povezane zaštitne mjere.

               2.   Kada EIF ograniči pravo na povjerljivost elektroničkih komunikacija, on obavješćuje predmetne ispitanike, u svojem odgovoru na njihov zahtjev, o osnovnim razlozima na kojima se temelji primjena ograničenja i o mogućnosti podnošenja pritužbe EDPS-u ili traženja pravnog lijeka pred Sudom Europske unije.

               3.   EIF može odgoditi, izostaviti ili uskratiti pružanje informacija o razlozima za ograničenje navedeno u stavcima 1. i 2. ako bi se time poništio učinak ograničenja. Ova se procjena provodi za svaki slučaj posebno.

            Članak 10.
            Stupanje na snagu
            Ovu Odluku i sve njezine izmjene i dopune odobrava Upravni odbor EIF-a i stupa na snagu dvadesetog dana od dana objave u Službenom listu Europske unije.

            Sastavljeno u Luxembourgu 4. lipnja 2020.

            (1)  SL L 295, 21.11.2018., str. 39.

            (2)  EDPS-ovi komentari i preporuke od 20. veljače 2020. (DH/CCP/ALS/D(2020) 0372 C2019-1114)

            (3)  Direktiva 2002/58/EZ Europskog parlamenta i Vijeća od 12. srpnja 2002. o obradi osobnih podataka i zaštiti privatnosti u području elektroničkih komunikacija (Direktiva o privatnosti i elektroničkim komunikacijama) (SL L 201, 31.7.2002., str. 37.).


title: Odluka br. 1/2020 Upravnog odbora Zajedničkog poduzeća Shift2rail od 26. ožujka 2020. o internim pravilima koja se odnose na ograničenja određenih prava ispitanika u vezi s obradom osobnih podataka u okviru djelovanja Zajedničkog poduzeća S2R

text:
                  22.7.2020

                  HR

                  Službeni list Europske unije

                  L 236/7

         ODLUKA br. 1/2020 UPRAVNOG ODBORA ZAJEDNIČKOG PODUZEĆA SHIFT2RAIL
         od 26. ožujka 2020.
         o internim pravilima koja se odnose na ograničenja određenih prava ispitanika u vezi s obradom osobnih podataka u okviru djelovanja Zajedničkog poduzeća S2R
         UPRAVNI ODBOR ZAJEDNIČKOG PODUZEĆA SHIFT2RAIL (dalje u tekstu „Zajedničko poduzeće S2R”),
         uzimajući u obzir Ugovor o funkcioniranju Europske unije (1),
         uzimajući u obzir Uredbu (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (2), a posebno njezin članak 25.,
         uzimajući u obzir Uredbu Vijeća (EU) br. 642/2014 od 16. lipnja 2014. o uspostavi zajedničkog poduzeća Shift2Rail (3), a posebno članak 8. Statuta priloženog toj Uredbi,
         uzimajući u obzir Smjernice Europskog nadzornika za zaštitu podataka o članku 25. nove Uredbe i internim pravilima,
         nakon savjetovanja s EDPS-om od 12. studenoga 2019., u skladu s člankom 41. stavkom 2. Uredbe (EU) 2018/1725,
         uzimajući u obzir preporuke EDPS-a od 18. prosinca 2019.,
         nakon savjetovanja s Odborom osoblja Zajedničkog poduzeća S2R,
         budući da:

                     (1)

                     Samo se pravnim aktima donesenima na temelju Ugovorâ predviđa ograničenje prava ispitanika. Kad se ograničenja ne mogu temeljiti na pravnim aktima donesenima na temelju Ugovorâ, Uredbom (EU) 2018/1725 predviđa se da, u pitanjima koja se odnose na djelovanje Zajedničkog poduzeća S2R, ograničenja mogu biti predviđena internim pravilima, uključujući i odredbe o procjeni nužnosti i razmjernosti ograničenja.

                     (2)

                     U skladu s člankom 25. stavkom 1. Uredbe (EU) 2018/1725, ograničenja primjene članaka od 14. do 22., 35. i 36., kao i članka 4. te Uredbe u mjeri u kojoj njegove odredbe odgovaraju pravima i obvezama predviđenima u člancima od 14. do 22., trebala bi se temeljiti na internim pravilima koja donosi Zajedničko poduzeće S2R.

                     (3)

                     U okviru svojeg upravnog djelovanja Zajedničko poduzeće S2R može provoditi administrativne istrage, disciplinske postupke, preliminarne aktivnosti u vezi sa slučajevima potencijalnih nepravilnosti prijavljenih Europskom uredu za borbu protiv prijevara (OLAF), obrađivati slučajeve zviždanja, obrađivati (službene i neslužbene) postupke uznemiravanja, obrađivati unutarnje i vanjske pritužbe, provoditi unutarnje revizije, provoditi istrage koje vodi službenik za zaštitu podataka u skladu s člankom 45. stavkom 2. Uredbe (EU) 2018/1725 i interne sigurnosne istrage (općenite i u području informacijske tehnologije).

                     (4)

                     Zajedničko poduzeće S2R obrađuje nekoliko kategorija osobnih podataka, kao što su identifikacijski podatci, podatci za kontakt, profesionalni podatci, administrativne pojedinosti, podatci primljeni iz određenih izvora, elektronička komunikacija i podatci o prometu te podatke koji se odnose na predmet (kao što su obrazloženje, podatci o ponašanju, procjene, podatci o uspješnosti i ponašanju i podatci koji se odnose na predmet postupka ili aktivnost ili se u vezi s njima iznose) (4).

                     (5)

                     Zajedničko poduzeće S2R, koje zastupa njegov izvršni direktor, djeluje kao voditelj obrade podataka.

                     (6)

                     Osobni se podatci sigurno pohranjuju u elektroničkom okruženju ili na papiru, čime se sprječava nezakonit pristup podatcima ili njihov prijenos osobama koje ne trebaju biti upoznate s njima. Obrađeni osobni podatci ne zadržavaju se duže od vremena potrebnog i prikladnog za svrhu u koju se podatci obrađuju tijekom razdoblja navedenog u obavijestima o zaštiti podataka, izjavama o privatnosti ili evidencijama Zajedničkog poduzeća S2R.

                     (7)

                     Interna bi se pravila trebala primjenjivati na sve postupke obrade koje Zajedničko poduzeće S2R provodi pri provođenju administrativnih istraga, disciplinskih postupaka, preliminarnih aktivnosti u vezi sa slučajevima potencijalnih nepravilnosti prijavljenih OLAF-u, postupaka zviždanja, (službenih i neslužbenih) postupaka u slučajevima uznemiravanja, obradi unutarnjih i vanjskih pritužbi, unutarnjih revizija, istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725 i sigurnosnih istraga (općenitih i u području informacijske tehnologije) koje se provode interno ili uz angažiranje vanjskih sudionika (npr. CERT-EU).

                     (8)

                     Trebala bi se primjenjivati na postupke obrade koji se obavljaju prije pokretanja navedenih postupaka, tijekom tih postupaka i tijekom praćenja rezultata tih postupaka. Također, trebala bi obuhvaćati pomoć i suradnju koju Zajedničko poduzeće S2R pruža nacionalnim tijelima i međunarodnim organizacijama izvan svojih administrativnih istraga.

                     (9)

                     U slučajevima u kojima se primjenjuju ta unutarnja pravila, Zajedničko poduzeće S2R mora navesti obrazloženja kojima se objašnjava zašto su ograničenja strogo nužna i razmjerna u demokratskom društvu te mora poštovati bit temeljnih prava i sloboda.

                     (10)

                     U tom okviru Zajedničko poduzeće S2R dužno je poštovati, u najvećoj mogućoj mjeri, temeljna prava ispitanika tijekom prethodno navedenih postupaka, posebno onih koji se odnose na pravo na pružanje informacija, pristup i ispravak, pravo na brisanje, ograničenje obrade, pravo na obavješćivanje ispitanika o povredi osobnih podataka ili povjerljivost komunikacije kako je utvrđeno Uredbom (EU) 2018/1725.

                     (11)

                     Međutim, Zajedničko poduzeće S2R može biti obvezno ograničiti informacije ispitaniku i druga prava ispitanika, posebno radi zaštite vlastitih istraga, istraga i postupaka drugih javnih tijela, kao i prava drugih osoba povezanih s njegovim istragama ili drugim postupcima.

                     (12)

                     Ako Zajedničko poduzeće S2R razmatra primjenu ograničenja, ocjenjuje se rizik za prava i slobode ispitanika, posebno u odnosu na rizik za prava i slobode drugih ispitanika i rizik ukidanja učinka istraga ili postupaka Zajedničkog poduzeća S2R, primjerice uništavanjem dokaza. Rizici za prava i slobode ispitanika prvenstveno se odnose, ali nisu ograničeni, na reputacijske rizike i rizike za pravo na obranu i pravo na saslušanje.

                     (13)

                     Stoga Zajedničko poduzeće S2R može ograničiti informacije u svrhu zaštite istrage te temeljnih prava i sloboda drugih ispitanika.

                     (14)

                     Zajedničko poduzeće S2R periodički bi trebalo pratiti postoje li još uvijek uvjeti kojima se opravdava ograničenje i ukinuti ograničenje ako oni više ne postoje.

                     (15)

                     Voditelj obrade trebao bi obavijestiti službenika za zaštitu podataka u trenutku odgode i tijekom revizija,

               DONIO JE OVU ODLUKU:

            Članak 1.
            Predmet i područje primjene

               1.   U ovoj se Odluci utvrđuju pravila koja se odnose na uvjete pod kojima Zajedničko poduzeće S2R u okviru svojih postupaka utvrđenih u stavku 2. može ograničiti primjenu prava iz članaka od 14. do 21., 35. i 36. kao i članka 4., u skladu s člankom 25. Uredbe (EU) 2018/1725.

               2.   U okviru upravnog djelovanja Zajedničkog poduzeća S2R ova se Odluka primjenjuje na postupke obrade osobnih podataka koje programski ured provodi radi provođenja administrativnih istraga, disciplinskih postupaka, preliminarnih aktivnosti u vezi sa slučajevima potencijalnih nepravilnosti prijavljenih OLAF-u, obrade slučajeva zviždanja, (službenih i neslužbenih) postupaka u slučajevima uznemiravanja, obrade unutarnjih i vanjskih pritužbi, unutarnjih revizija, istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725 i sigurnosnih istraga (općenitih i u području informacijske tehnologije) koje se provode interno ili uz angažiranje vanjskih sudionika (npr. CERT-EU).

               3.   Predmetne kategorije podataka uključuju identifikacijske podatke, podatke za kontakt, profesionalne podatke, administrativne pojedinosti, podatke primljene iz određenih izvora, elektroničku komunikaciju i podatke o prometu, kao i podatke koji se odnose na predmet, kao što su obrazloženje, podatci o ponašanju, ocjene, podatci o rezultatima i ponašanju i podatci koji se odnose na predmet postupka ili aktivnost ili se u vezi s njima iznose.

               4.   Ako Zajedničko poduzeće S2R obavlja svoje dužnosti u odnosu na prava ispitanika u skladu s Uredbom (EU) 2018/1725, dužno je razmotriti primjenjuje li se bilo koje izuzeće utvrđeno tom Uredbom.

            Članak 2.
            Pojedinosti o voditelju obrade
            Voditelj postupaka obrade jest Zajedničko poduzeće S2R koje zastupa njegov izvršni direktor.

            Članak 3.
            Pojedinosti o zaštitnim mjerama

               1.   Zajedničko poduzeće S2R dužno je uvesti sljedeće zaštitne mjere čiji je cilj sprječavanje zloupotrebe ili nezakonitog pristupa ili prijenosa osobnih podataka:

                           (a)

                           papirnati dokumenti čuvaju se u zaštićenim ormarima i dostupni su samo ovlaštenom osoblju;

                           (b)

                           svi elektronički podatci pohranjuju se u sigurnu IT aplikaciju u skladu sa sigurnosnim standardima Zajedničkog poduzeća S2R, kao i u posebne elektroničke mape koje su dostupne samo ovlaštenom osoblju. Odgovarajuće razine pristupa dodjeljuju se pojedinačno;

                           (c)

                           baza podataka zaštićena je lozinkom u okviru sustava jednostruke prijave i automatski se povezuje s korisničkim ID-om i lozinkom, uključujući „pseudonimizaciju” i/ili „enkripciju” prema potrebi. Zamjena korisnika strogo je zabranjena. E-evidencije čuvaju se na sigurnom mjestu kako bi se zaštitila povjerljivost i privatnost podataka koje sadrže;

                           (d)

                           sve osobe koje imaju pristup podatcima obvezuju se na povjerljivost.

               2.   U skladu s člankom 6. stavkom 3., zaštitne mjere iz stavka 1. trebaju se periodički preispitati.

               3.   Razdoblje zadržavanja osobnih podataka iz članka 1. stavka 3. navedeno je u odgovarajućoj obavijesti o zaštiti podataka, izjavi o privatnosti ili evidencijama navedenima u članku 7. stavku 1. Razdoblje zadržavanja u svakom slučaju ne traje duže nego što je potrebno i primjereno s obzirom na svrhe u koje se podatci obrađuju (5).

            Članak 4.
            Razlozi za ograničenja

               1.   Svako ograničenje primjenjuje isključivo Zajedničko poduzeće S2R radi zaštite:

                           (a)

                           nacionalne sigurnosti, javne sigurnosti ili obrane država članica;

                           (b)

                           sprječavanja, istrage, otkrivanja i progona kaznenih djela ili izvršenja kaznenih sankcija, uključujući zaštitu od prijetnji javnoj sigurnosti i njihovo sprečavanje;

                           (c)

                           drugih važnih ciljeva od općeg javnog interesa Unije ili države članice, a posebno ciljeva zajedničke vanjske i sigurnosne politike Unije ili važnog gospodarskog ili financijskog interesa Unije ili države članice, uključujući monetarna, proračunska i porezna pitanja, javno zdravstvo i socijalnu sigurnost;

                           (d)

                           unutarnje sigurnosti institucija i tijela Unije, uključujući njihove elektroničke komunikacijske mreže;

                           (e)

                           sprječavanja, istraživanja, otkrivanja i procesuiranja povreda etike za regulirane profesije;

                           (f)

                           funkcije praćenja, inspekcije ili regulatorne funkcije koja je, barem povremeno, povezana s izvršavanjem službenih ovlasti u slučajevima iz točaka od (a) do (c);

                           (g)

                           zaštite ispitanika ili prava i sloboda drugih;

                           (h)

                           ostvarivanja potraživanja u građanskim sporovima.

               2.   Kao posebnu primjenu svrha opisanih u gornjem stavku 1., Zajedničko poduzeće S2R može primijeniti ograničenja u sljedećim okolnostima:

                           (a)

                           u vezi s osobnim podatcima koja se razmjenjuju sa službama Komisije ili drugim institucijama, tijelima, agencijama i uredima Unije;

                                       —

                                       kada službe Komisije ili druge institucije, tijela ili agencije Unije imaju pravo ograničiti ostvarivanje navedenih prava na temelju drugih akata predviđenih člankom 25. Uredbe (EU) 2018/1725 ili u skladu s poglavljem IX. te Uredbe ili s aktima o osnivanju drugih institucija, tijela, agencija i ureda Unije;

                                       —

                                       kada bi svrha takvog ograničenja od strane te službe Komisije ili institucije, tijela ili agencije Unije bila ugrožena ako Zajedničko poduzeće S2R ne primijeni jednako ograničenje u odnosu na iste osobne podatke;

                           (b)

                           u vezi s osobnim podatcima razmijenjenima s nadležnim tijelima država članica;

                                       —

                                       ako nadležna tijela država članica imaju pravo ograničiti ostvarivanje navedenih prava na temelju akata navedenih u članku 23. Uredbe (EU) 2016/679 Europskog parlamenta i Vijeća (6) ili na temelju nacionalnih mjera kojima se prenose članak 13. stavak 3., članak 15. stavak 3. ili članak 16. stavak 3. Direktive (EU) 2016/680 Europskog parlamenta i Vijeća (7);

                                       —

                                       kada bi svrha takvog ograničenja od strane tog nadležnog tijela bila ugrožena ako Zajedničko poduzeće S2R ne primijeni jednako ograničenje u odnosu na iste osobne podatke;

                           (c)

                           u vezi s osobnim podatcima razmijenjenima s trećim zemljama ili međunarodnim organizacijama ako postoje jasni dokazi da će ostvarivanje tih prava i obveza vjerojatno ugroziti suradnju Zajedničkog poduzeća S2R s trećim zemljama ili međunarodnim organizacijama u izvršavanju njegovih zadataka.

                     Prije primjene ograničenja u okolnostima iz točaka (a) i (b) prvog podstavka, Zajedničko poduzeće S2R savjetuje se s odgovarajućim službama Komisije, institucijama, tijelima, agencijama, uredima Unije ili nadležnim tijelima država članica, osim ako je Zajedničkom poduzeću S2R jasno da je primjena ograničenja predviđena jednim od akata navedenih u tim točkama.

            Članak 5.
            Ograničenja i prava ispitanika

               1.   U propisno opravdanim slučajevima i pod uvjetima propisanima u ovoj odluci, voditelj obrade može ograničiti sljedeća prava u kontekstu postupaka obrade navedenih u članku 1. stavku 2. i stavku 2. u nastavku, ako je to nužno i razmjerno:

                           (a)

                           pravo na informacije;

                           (b)

                           pravo pristupa;

                           (c)

                           pravo na ispravak, brisanje i ograničavanje obrade;

                           (d)

                           pravo na obavješćivanje ispitanika o povredi osobnih podataka;

                           (e)

                           pravo na povjerljivost elektroničkih komunikacija.

               2.   U propisno opravdanim slučajevima i da bi se zaštitile svrhe navedene u članku 4. stavku 1., voditelj obrade može primijeniti ograničenja u kontekstu sljedećih postupaka obrade iz članka 1. stavka 2.:

                           (a)

                           provođenja administrativnih istraga i disciplinskih postupaka;

                           (b)

                           preliminarnih aktivnosti povezanih sa slučajevima potencijalnih nepravilnosti prijavljenih OLAF-u;

                           (c)

                           postupaka zviždanja;

                           (d)

                           (službenih i neslužbenih) postupaka u slučajevima uznemiravanja;

                           (e)

                           obrade unutarnjih i vanjskih pritužbi;

                           (f)

                           unutarnjih revizija;

                           (g)

                           istraga koje provodi službenik za zaštitu podataka u skladu s člankom 45. stavkom 2. Uredbe (EU) 2018/1725;

                           (h)

                           sigurnosnih istraga (općenite i u području informacijskih tehnologija) koje se provode interno ili uz angažiranje vanjskih tijela (npr. CERT-EU);

                           (i)

                           u okviru postupka upravljanja bespovratnim sredstvima ili postupka javne nabave, nakon roka za podnošenje poziva na dostavu prijedloga ili podnošenja ponuda.

               3.   U kontekstu postupaka u slučajevima uznemiravanja, pod istim uvjetima mogu se ograničiti prava iz stavka 1., osim prava na obavješćivanje ispitanika o povredi osobnih podataka iz točke (d) stavka 1.

               4.   U kontekstu postupka upravljanja bespovratnim sredstvima ili postupka javne nabave, pod istim uvjetima mogu se ograničiti prava iz stavka 1., osim prava na ispravak, brisanje i ograničavanje obrade iz točke (c) stavka 1.

               5.   U propisno opravdanim slučajevima i pod uvjetima propisanima u ovoj odluci voditelj obrade može ograničiti pravo na ispravak, brisanje i ograničavanje obrade uz iznimke predviđene stavcima 3. i 4.

               6.   Ako Zajedničko poduzeće S2R u cijelosti ili djelomično ograniči primjenu prava iz stavaka 1., 3., 4. i 5., ono poduzima korake utvrđene u člancima 6. i 7. ove Odluke.

               7.   Ako ispitanici zahtijevaju pristup svojim osobnim podatcima koji se obrađuju u kontekstu jednog ili više posebnih slučajeva ili određenom postupku obrade, u skladu s člankom 17. Uredbe (EU) 2018/1725, Zajedničko poduzeće S2R ograničava svoju procjenu zahtjeva samo na takve osobne podatke.

            Članak 6.
            Nužnost i razmjernost ograničenja

               1.   Svako ograničenje koje se temelji na članku 4. mora biti nužno i razmjerno uzimajući u obzir rizike za prava i slobode ispitanika te mora poštovati bit temeljnih prava i sloboda u demokratskom društvu.

               2.   Ako se razmatra primjena ograničenja, izvodi se ispitivanje nužnosti i razmjernosti na temelju postojećih pravila. Ispitivanje se također izvodi u okviru periodičnog preispitivanja, nakon procjene postoje li i dalje činjenični i pravni razlozi za ograničenje. To se u svrhu odgovornosti za svaki pojedinačni slučaj dokumentira putem unutarnje bilješke o procjeni.

               3.   Ograničenja su privremena. Primjenjuju se sve dok razlozi koji ih opravdavaju i dalje postoje. Konkretno, kada se smatra da se ostvarivanjem ograničenog prava više ne bi poništio učinak nametnutog ograničenja ili negativno utjecalo na prava ili slobode drugih ispitanika.
               Zajedničko poduzeće S2R preispituje primjenu ograničenja svakih šest mjeseci od njegova donošenja i pri zatvaranju relevantnog ispitivanja, postupka ili istrage. Nakon toga voditelj obrade dužan je svakih šest mjeseci pratiti potrebu za održavanjem svakog ograničenja.

               4.   Ako Zajedničko poduzeće S2R u cijelosti ili djelomično primijeni ograničenja koja se temelje na članku 4. ove Odluke, dužno je evidentirati razloge za ograničenje, pravnu osnovu u skladu s gore navedenim stavkom 1., uključujući procjenu nužnosti i razmjernosti ograničenja.
               Evidencija i, ako je primjenjivo, dokumenti koji sadrže temeljne činjenične i pravne elemente, moraju se registrirati. Oni se na zahtjev stavljaju na raspolaganje Europskom nadzorniku za zaštitu podataka.

            Članak 7.
            Obveza obavješćivanja

               1.   Zajedničko poduzeće S2R u obavijestima o zaštiti podataka, izjavama o privatnosti ili evidenciji u smislu članka 31. Uredbe (EU) 2018/1725, objavljenima na njegovu mrežnom mjestu ili na intranetu, kojima se ispitanike obavještava o njihovim pravima u okviru određenog postupka, dužno je pružiti informacije koje se odnose na moguće ograničenje tih prava. Te informacije obuhvaćaju prava koja mogu biti ograničena, razloge za ograničenje i moguće trajanje ograničenja.
               Ne dovodeći u pitanje odredbe članka 6. stavka 4., Zajedničko poduzeće S2R također pojedinačno obavještava, ako je to razmjerno, sve ispitanike koje se smatra osobama na koje se odnosi određeni postupak obrade o njihovim pravima u vezi s postojećim ili budućim ograničenjima bez nepotrebnog odgađanja i u pisanom obliku.

               2.   Kad Zajedničko poduzeće S2R u cijelosti ili djelomično ograničava prava navedena u članku 5., obavještava predmetnog ispitanika o primijenjenom ograničenju i o glavnim razlozima za ograničenje i o mogućnosti podnošenja pritužbe Europskom nadzorniku za zaštitu podataka ili ulaganja pravnog lijeka pred Sudom Europske unije.
               Pružanje informacija iz stavka 2. može se odgoditi, izostaviti ili odbiti ako bi se time poništio učinak ograničenja u skladu s člankom 25. stavkom 8. Uredbe (EU) 2018/1725.

            Članak 8.
            Preispitivanje koje provodi službenik za zaštitu podataka

               1.   Zajedničko poduzeće S2R bez nepotrebnog odgađanja obavještava svojeg službenika za zaštitu podataka svaki put kada voditelj obrade ograniči primjenu prava ispitanika ili proširi ograničenje u skladu s ovom Odlukom. Voditelj obrade osigurava službeniku za zaštitu podataka pristup evidenciji koja sadržava procjenu nužnosti i razmjernosti ograničenja i dokumentira datum obavješćivanja službenika za zaštitu podataka u evidenciji.

               2.   Službenik za zaštitu podataka može od voditelja obrade pisano zatražiti preispitivanje primjene ograničenja. Voditelj obrade dužan je pisano obavijestiti službenika za zaštitu podataka o ishodu traženog preispitivanja.

               3.   Službenik za zaštitu podataka uključen je tijekom cijelog postupka. Voditelj obrade dužan je obavijestiti službenika za zaštitu podataka o ukidanju ograničenja.

            Članak 9.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Bruxellesu 26. ožujka 2020.

                  Za Upravni odbor Zajedničkog poduzeća S2R

               Henrik HOLOLEI

                  Predsjednik

            (1)  SL C 202, 7.6.2016., str. 47.

            (2)  SL L 295, 21.11.2018., str. 39.

            (3)  SL L 177, 17.6.2014., str. 9.

            (4)  U slučajevima zajedničkog vođenja obrade podatci se obrađuju u skladu s načinima obrade i svrhama utvrđenima u odgovarajućem sporazumu između zajedničkih voditelja obrade kako je definirano člankom 28. Uredbe (EU) 2018/1725.

            (5)  Politika zadržavanja Zajedničkog poduzeća S2R temelji se na čuvanju spisa u Komisiji, što je uređeno zajedničkim popisom čuvanja, tj. regulatornim dokumentom (zadnja je verzija SEC(2019) 900) u obliku rasporeda čuvanja kojim se utvrđuju rokovi čuvanja različitih vrsta spisa Komisije.

            (6)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

            (7)  Direktiva (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP (SL L 119, 4.5.2016., str. 89.).


title: Odluka (EU) 2020/1089 Europskog parlamenta od 19. lipnja 2020. o osnivanju, nadležnostima, brojčanom sastavu i trajanju mandata istražnog odbora za ispitivanje navodnih kršenja i nepravilnosti u primjeni prava Unije u području zaštite životinja tijekom prijevoza unutar Unije i izvan nje

text:
               24.7.2020

               HR

               Službeni list Europske unije

               LI 239/1

      ODLUKA (EU) 2020/1089 EUROPSKOG PARLAMENTA
      od 19. lipnja 2020.
      o osnivanju, nadležnostima, brojčanom sastavu i trajanju mandata istražnog odbora za ispitivanje navodnih kršenja i nepravilnosti u primjeni prava Unije u području zaštite životinja tijekom prijevoza unutar Unije i izvan nje
      EUROPSKI PARLAMENT,

                  —

                  uzimajući o obzir zahtjev 183 zastupnika za osnivanje istražnog odbora za ispitivanje navodnih povreda u primjeni prava Unije o prijevozu životinja unutar Unije i izvan nje,

                  —

                  uzimajući u obzir Prijedlog Konferencije predsjednika,

                  —

                  uzimajući u obzir članak 226. Ugovora o funkcioniranju Europske unije,

                  —

                  uzimajući u obzir Odluku 95/167/EZ, Euratom, EZUČ Europskog parlamenta, Vijeća i Komisije od 19. travnja 1995. o detaljnim odredbama o izvršavanju prava Europskog parlamenta na istragu (1),

                  —

                  uzimajući u obzir članak 4. stavak 3. Ugovora o Europskoj uniji,

                  —

                  uzimajući u obzir članak 17. stavak 1. Ugovora o Europskoj uniji,

                  —

                  uzimajući u obzir članak 13. Ugovora o funkcioniranju Europske unije,

                  —

                  uzimajući u obzir članak 258. Ugovora o funkcioniranju Europske unije,

                  —

                  uzimajući u obzir Uredbu Vijeća (EZ) br. 1/2005 od 22. prosinca 2004. o zaštiti životinja tijekom prijevoza i s prijevozom povezanih postupaka i o izmjeni direktiva 64/432/EEZ i 93/119/EZ i Uredbe (EZ) br. 1255/97 (2),

                  —

                  uzimajući u obzir presudu Suda Europske unije od 23. travnja 2015. u predmetu C-424/13 (3),

                  —

                  uzimajući u obzir članak 208. Poslovnika,

         1.

            odlučuje osnovati istražni odbor za ispitivanje navodnih povreda prilikom primjene prava Unije vezano za primjenu Uredbe (EZ) br. 1/2005 u državama članicama i njezinu provedbu od strane Europske komisije;

         2.
         odlučuje da je istražni odbor zadužen za:

                     —

                     ispitivanje navodnog propusta Komisije da djeluje na temelju dokaza o teškim i sustavnim povredama Uredbe (EZ) br. 1/2005 do kojih dolazi prilikom prijevoza živih životinja kroz Uniju i u treće zemlje. Komisiju se redovito izvješćivalo o sustavnim i teškim povredama do kojih dolazi tijekom prijevoza živih životinja. Od 2007. Komisija je zaprimila oko 200 prijava o povredama Uredbe (EZ) br. 1/2005. Godine 2016. odvjetničko društvo Conte & Giacomini je, u ime Animal Welfare Foundationa/Tierschutzbund Züricha (AWF/TSB), podnijelo formalnu pritužbu Komisiji zbog povrede Uredbe (EZ) br. 1/2005 tijekom cestovnog prijevoza životinja iz Europe u Tursku (4), pozivajući Komisiju da otvori postupak zbog povrede prava protiv država članica uključenih u protuzakonitu praksu.

                     —

                     ispitivanje navodnog propusta Komisije da djelotvorno provede, i država članica da djelotvorno primijene i provedu, odredbe o dopuštenom prostoru i njegovoj visini utvrđene u članku 3. stavku 2. točki (g) i poglavlju II. točki 1.2, poglavlju III. točki 2.3 i poglavlju VII. Priloga I. Uredbi (EZ) br. 1/2005,

                     —

                     ispitivanje navodnog propusta Komisije da djelotvorno provede, i država članica da djelotvorno primijene i provedu, odredbe o odobrenju cestovnih prijevoznih sredstava i plovila za prijevoz stoke utvrđenu u člancima 7., 18. i 19. Uredbe (EZ) br. 1/2005,

                     —

                     ispitivanje navodnog propusta Komisije da djelotvorno provede, i država članica da djelotvorno primijene i provedu, odredbe o napajanju i hranjenju utvrđene u članku 3. drugom stavku, točki (h), poglavlju V., točki 1.4, točki 1.5 i točki 2.1 podtočkama (a) i (b) te poglavlju VI. točkama 1.3 i 2.2 Priloga I. Uredbi (EZ) br. 1/2005,

                     —

                     ispitivanje navodnog propusta Komisije da djelotvorno provede, i država članica da djelotvorno primijene i provedu, odredbe o stelji utvrđene u poglavlju II. točki 1.1 podtočki (h) i poglavlju VI. točki 1.2 Priloga I. Uredbi (EZ) br. 1/2005,

                     —

                     ispitivanje navodnog propusta Komisije da učinkovito provede, i država članica da djelotvorno primijene i provedu, odredbe o temperaturi i sustavu prozračivanja utvrđene u poglavlju II. točki 1.1 podtočki (b), poglavlju III. točki 2.6 i poglavlju VI. točki 3.1 Priloga I. Uredbi (EZ) br. 1/2005,

                     —

                     ispitivanje navodnog propusta Komisije da djelotvorno provede, i država članica da djelotvorno primijene i provedu, zabranu prijevoza životinja nesposobnih za putovanje utvrđenu u članku 3. drugom stavku točki (b) i poglavlju I. Priloga I. Uredbi (EZ) br. 1/2005,

                     —

                     ispitivanje navodnog propusta Komisije da djelotvorno provede, i država članica da djelotvorno primijene i provedu, odredbe o odvajanju određenih životinja utvrđene u poglavlju III. točki 1.12 Priloga I. Uredbi (EZ) br. 1/2005,

                     —

                     ispitivanje navodnog propusta Komisije da djelotvorno provede, i država članica da djelotvorno primijene i provedu, dodatne odredbe o dugom putovanju utvrđene u članku 14. i poglavlju IV. Priloga I. Uredbi (EZ) br. 1/2005,

                     —

                     ispitivanje navodnog propusta Komisije da djelotvorno provede, i država članica da djelotvorno primijene i provedu, odredbe o provjerama koje treba provesti utvrđene u članku 15. stavku 2. i članku 21. Uredbe (EZ) br. 1/2005,

                     —

                     ispitivanje navodnog propusta Komisije da djelotvorno provede, i država članica da djelotvorno primijene i provedu, obvezu nadležnih tijela država članica da, u slučaju povrede, poduzmu određene mjere i obavijeste o kršenju, utvrđenu u članku 26. Uredbe (EZ) br. 1/2005,

                     —

                     ispitivanje navodnog propusta Komisije da djelotvorno provede, i država članica da djelotvorno primijene i provedu, odredbe koje se odnose na obvezu nadležnog tijela da spriječi i smanji kašnjenje tijekom prijevoza, i poduzme odgovarajuće mjere u takvom slučaju, utvrđene u članku 22. Uredbe (EZ) br. 1/2005,

                     —

                     ispitivanje navodnog propusta Komisije da djelotvorno provede, i država članica da djelotvorno primijene i provedu, odredbe koje se odnose na prijevoz životinje koje nisu odbijene od sise, utvrđene u poglavlju V. točki 1.4 podtočki (a) Prilogu I. Uredbi (EZ) br. 1/2005.

                     —

                     ispitivanje navodnog propusta Komisije da djelotvorno provede, i država članica da djelotvorno primijene i provedu, odredbe o pomorskom prijevozu živih životinja, uključujući postupke utovara i strukture na plovilima, utvrđene u člancima 19., 20. i 21. te poglavlju II. točkama 1. i 3., poglavlju III. točki 1. i poglavlju IV. Priloga I. Uredbi (EZ) br. 1/2005,

                     —

                     ispitivanje navodnog propusta Komisije da djelotvorno provede, i država članica da djelotvorno primijene i provedu, odredbe o prijevoznim sredstvima utvrđene poglavljem II. točkama 1., 2. i 5. Priloga I. Uredbi (EZ) br. 1/2005,

                     —

                     ispitivanje navodnog propusta Komisije da djelotvorno provede, i država članica da djelotvorno primijene i provedu, odredbe o postupanju sa životinjama, uključujući radnje utovara i istovara utvrđene u članku 3. drugom stavku točki (e) i Poglavlju III. točkama 1.2, 1.3, 1.4, 1.6, 1.7, 1.8, 1.9 i 1.11 Priloga I. Uredbi (EZ) br. 1/2005,

                     —

                     ispitivanje navodnog propusta Komisije da djelotvorno provede, i država članica da djelotvorno primijene i provedu, odredbe o planiranju puta i planu puta utvrđene u članku 5. stavku 4., članku 8., članku 14. stavku 1. točkama (a), (b) i (c) i članku 21. stavku 2. te Prilogu II. Uredbi (EZ) br. 1/2005,

                     —

                     ispitivanje navodnog propusta Komisije da djelotvorno provede, i država članica da djelotvorno primijene i provedu, odredbe o dužnostima i obvezama nadležnih tijela država članica utvrđene u člancima 10. i 13. Uredbe (EZ) br. 1/2005,

                     —

                     ispitivanje navodnog propusta Komisije da djelotvorno provede, i država članica da djelotvorno primijene i provedu, Uredbu (EZ) br. 1/2005 izvan Unije, u skladu s presudom Suda Europske unije (peto vijeće) od 23. travnja 2015. u predmetu C-424/13; u svojoj presudi Sud Europske unije podsjetio je da se Uredbom (EZ) br. 1/2005 nameću stroge obveze ne samo za prijevoz živih kralježnjaka koji se odvija isključivo za području Unije, nego i za prijevoz čije je mjesto polaska na tom području, a odredište u trećim zemljama. Navedenom je presudom Sud presudio da nadležna tijela država članica trebaju osigurati usklađenost kada odobravaju putovanja koja se odvijaju u trećim zemljama,

                     —

                     ispitivanje mogućih povreda obveze lojalne suradnje utvrđene u članku 4. stavku 3. Ugovora o Europskoj uniji koje su relevantne za područje primjene ove istrage; konkretnu procjenu, u tu svrhu, može li neka takva povreda proizaći iz navodnog nepoduzimanja odgovarajućih mjera sprečavanja primjene načina prijevoza skrivanjem identiteta krajnjih stvarnih vlasnika institucija Unije, nadležnih tijela i drugih posrednika i olakšavanjem povreda Uredbe (EZ) br. 1/2005,

                     —

                     ispitivanje navodnog propusta Komisije da pomogne OIE-ovoj misiji primjene međunarodnih normi o dobrobiti životinja tijekom prijevoza,

                     —

                     ispitivanje navodnog propusta Komisije da poštuje trgovinske vrijednosti Unije sadržane u njezinoj novoj trgovinskoj strategiji Trgovina za sve, osobito vezano za užasnu praksu prijevoza zabilježenu u trećim zemljama, kojom se ne ugrožava samo dobrobit životinja, nego i sigurnost hrane i javnog zdravlja,

                     —

                     davanje svih preporuka koje smatra potrebnima u ovom predmetu, uključujući, vezano za primjenu gore navedene presude Suda Europske unije u državama članicama;

         3.

            odlučuje da istražni odbor mora podnijeti svoje konačno izvješće u roku od 12 mjeseci od donošenja ove odluke;

         4.

            odlučuje da istražni odbor pri svojem radu treba uzeti u obzir sve relevantne promjene u okviru svoje nadležnosti do kojih dođe tijekom njegova mandata;

         5.

            odlučuje da o svim preporukama koje sastavi istražni odbor trebaju raspravljati nadležni stalni odbori;

         6.

            odlučuje da istražni odbor ima 30 članova;

         7.

            nalaže svojem predsjedniku da ovu odluku da na objavu u Službenom listu Europske unije.

         (1)  SL L 113, 19.5.1995., str. 1.

         (2)  SL L 3, 5.1.2005., str. 1.

         (3)  Presuda Suda Europske unije od 23. travnja 2015., Zuchtvieh-Export GmbH protiv Stadt Kempten, C-424/13, ECLI:EU:C:2015:259.

         (4)  (CHAP(2016) 01703 -01707-01708-01709-01710-01711-01712-01713-01714-01715-0171601 717-01718). U listopadu 2016. odvjetničko društvo Conte & Giacomini poslalo je Komisiji dopunu pritužbe.


title: Odluka Vijeća (EU) 2020/1075 od 26. lipnja 2020. o sklapanju Sporazuma o sigurnosti civilnog zrakoplovstva između Europske unije i Vlade Narodne Republike Kine

text:
                  24.7.2020

                  HR

                  Službeni list Europske unije

                  L 240/1

         ODLUKA VIJEĆA (EU) 2020/1075
         od 26. lipnja 2020.
         o sklapanju Sporazuma o sigurnosti civilnog zrakoplovstva između Europske unije i Vlade Narodne Republike Kine
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 6. drugim podstavkom točkom (a) podtočkom v. i člankom 218. stavkom 7.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     Komisija je u ime Unije u pregovorima dogovorila Sporazum o sigurnosti civilnog zrakoplovstva između Europske unije i Vlade Narodne Republike Kine („Sporazum”) u skladu s Odlukom Vijeća od 7. ožujka 2016. o ovlašćivanju Komisije za otvaranje pregovora.

                     (2)

                     U skladu s Odlukom Vijeća (EU) 2018/1153 (2) Sporazum je potpisan 20. svibnja 2019., podložno njegovu kasnijem sklapanju.

                     (3)

                     Potrebno je utvrditi postupovna uređenja za sudjelovanje Unije u zajedničkim tijelima koja su osnovana Sporazumom te za donošenje sigurnosnih mjera, zahtjeva za savjetovanje i mjera za suspenziju obveza prihvaćanja.

                     (4)

                     U skladu s člankom 11. stavkom 2. točkom (c) i člankom 17. stavkom 6. Sporazuma Zajednički odbor osnovan člankom 11. stavkom 1. Sporazuma („Zajednički odbor”) može donijeti izmjene prilogâ Sporazumu.

                     (5)

                     Kako bi se olakšalo odobravanje izmjena prilogâ Sporazumu koje treba donijeti Zajednički odbor i izbjegao rizik situacije u kojoj Unija ne bi imala stajalište o predloženim izmjenama, trebalo bi ovlastiti Komisiju za odobravanje takvih predloženih izmjena u ime Unije podložno određenim materijalnim i postupovnim uvjetima.

                     (6)

                     Kako bi se osiguralo da je Komisijino odobravanje predloženih izmjena prilogâ Sporazumu koje treba donijeti Zajednički odbor u skladu s uvjetima utvrđenima u ovoj Odluci, Komisija bi predložene izmjene trebala podnijeti Vijeću na savjetovanje dovoljno vremena prije sastanka Zajedničkog odbora na kojem bi se donijele te izmjene. Usklađenost predloženih izmjena koje je Vijeću podnijela Komisija trebao bi ocijeniti Odbor stalnih predstavnika vlada država članica (Coreper).

                     (7)

                     Sporazum bi trebalo odobriti,

               DONIJELO JE OVU ODLUKU:

            Članak 1.
            Sporazum o sigurnosti u civilnom zrakoplovstvu između Europske unije i Vlade Narodne Republike Kine („Sporazum”) odobrava se u ime Unije.
            Tekst Sporazuma priložen je ovoj Odluci.

            Članak 2.
            Predsjednik Vijeća u ime Unije šalje obavijest predviđenu u članku 17. stavku 1. Sporazuma (3).

            Članak 3.

               1.   Europska komisija uz pomoć Agencije Europske unije za sigurnost zračnog prometa („EASA”) zajedno sa zrakoplovnim tijelima kao predstavnicima država članica predstavlja Uniju u Zajedničkom odboru osnovanom člankom 11. stavkom 1. Sporazuma.

               2.   EASA uz pomoć zrakoplovnih tijela na koja se izravno odnosi dnevni red pojedinog sastanka predstavlja Uniju u Odboru za nadzor certifikacije uspostavljenom točkom 3.1.1. Priloga I. Sporazumu.

            Članak 4.
            Komisija je ovlaštena odobriti, u ime Unije, izmjene prilogâ Sporazumu koje donosi Zajednički odbor u skladu s člankom 11. stavkom 2. točkom (c) i člankom 17. stavkom 6. Sporazuma u mjeri u kojoj su takve izmjene u skladu s relevantnim pravnim aktima Unije i ne zahtijevaju njihovu izmjenu, pod sljedećim uvjetima:

                        (a)

                        Komisija osigurava da za odobrenje u ime Unije vrijedi sljedeće:

                                    —

                                    da je u interesu Unije,

                                    —

                                    da doprinosi ostvarivanju ciljeva koje Unija želi postići u okviru svoje politike sigurnosti zrakoplovstva i trgovinske politike,

                                    —

                                    da se njime uzimaju u obzir interesi proizvođača, trgovaca i potrošača iz Unije,

                                    —

                                    da nije u suprotnosti s pravom Unije ili međunarodnim pravom,

                                    —

                                    da se njime, ako je to primjenjivo, podupire poboljšanje kvalitete aeronautičkih proizvoda poboljšanim otkrivanjem prijevarnih i zavaravajućih praksi,

                                    —

                                    da, ako je to primjenjivo, ima za cilj približavanje standarda koji se odnose na aeronautičke proizvode,

                                    —

                                    da se njime, ako je to primjenjivo, ne stvaraju prepreke inovacijama, i

                                    —

                                    da se njime, ako je to primjenjivo, olakšava trgovina aeronautičkim proizvodima.

                        (b)

                        Komisija predložene izmjene pravodobno podnosi Vijeću prije njihova odobrenja.
                        Coreper ocjenjuje zadovoljavaju li predložene izmjene uvjete utvrđene u točki (a).
                        Komisija odobrava predložene izmjene u ime Unije osim ako određeni broj država članica koje čine blokirajuću manjinu u Vijeću u skladu s člankom 16. stavkom 4. Ugovora o Europskoj uniji uloži prigovor na predložene izmjene. Ako postoji takva blokirajuća manjina, Komisija odbija predložene izmjene u ime Unije.

            Članak 5.

               1.   Komisija može poduzeti sljedeće mjere:

                           (a)

                           donositi zaštitne mjere u skladu s člankom 5. stavkom 1. točkom (b) Sporazuma;

                           (b)

                           zatražiti savjetovanje u skladu s člankom 15. stavkom 3. Sporazuma;

                           (c)

                           poduzeti mjere za suspenziju obveza uzajamnog prihvaćanja i za opozivanje takve suspenzije u skladu s člankom 16. Sporazuma.

               2.   Komisija dovoljno unaprijed obavješćuje Vijeće o svojoj namjeri poduzimanja mjera na temelju ovog članka.

            Članak 6.
            Ova Odluka stupa na snagu na dan donošenja.

            Sastavljeno u Bruxellesu 26. lipnja 2020.

                  Za Vijeće

                  Predsjednica

               A. METELKO-ZGOMBIĆ

            (1)  Suglasnost od 17. lipnja 2020. (još nije objavljena u Službenom listu).

            (2)  Odluka Vijeća (EU) 2018/1153 od 26. lipnja 2018. o potpisivanju, u ime Unije, Sporazuma o sigurnosti civilnog zrakoplovstva između Europske unije i Vlade Narodne Republike Kine (SL L 210, 21.8.2018., str. 2.).

            (3)  Glavno tajništvo Vijeća objavit će datum stupanja na snagu Sporazuma u Službenom listu Europske unije.


title: Odluka Vijeća (ZVSP) 2020/1132 od 30. srpnja 2020. o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP o primjeni posebnih mjera u borbi protiv terorizma i o stavljanju izvan snage Odluke (ZVSP) 2020/20

text:
                  31.7.2020

                  HR

                  Službeni list Europske unije

                  L 247/18

         ODLUKA VIJEĆA (ZVSP) 2020/1132
         od 30. srpnja 2020.
         o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP o primjeni posebnih mjera u borbi protiv terorizma i o stavljanju izvan snage Odluke (ZVSP) 2020/20
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 27. prosinca 2001. donijelo Zajedničko stajalište 2001/931/ZVSP (1).

                     (2)

                     Vijeće je 13. siječnja 2020. donijelo Odluku (ZVSP) 2020/20 (2) o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP („popis”).

                     (3)

                     U skladu s člankom 1. stavkom 6. Zajedničkog stajališta 2001/931/ZVSP potrebno je redovito preispitivati imena osoba, skupina i subjekata navedenih na popisu kako bi se osiguralo da postoje razlozi za zadržavanje imena na popisu.

                     (4)

                     U ovoj je Odluci naveden rezultat preispitivanja koje je Vijeće provelo u vezi s osobama, skupinama i subjektima na koje se primjenjuju članci 2., 3. i 4. Zajedničkog stajališta 2001/931/ZVSP.

                     (5)

                     Vijeće se uvjerilo u to da su nadležna tijela, kako su navedena u članku 1. stavku 4. Zajedničkog stajališta 2001/931/ZVSP, donijela odluke u pogledu svih osoba, skupina i subjekata navedenih na popisu o tome da su bili uključeni u teroristička djela u smislu članka 1. stavaka 2. i 3. Zajedničkog stajališta 2001/931/ZVSP. Vijeće je također zaključilo da bi se na osobe, skupine i subjekte na koje se primjenjuju članci 2., 3. i 4. Zajedničkog stajališta 2001/931/ZVSP trebale i dalje primjenjivati posebne mjere ograničavanja predviđene u Zajedničkom stajalištu 2001/931/ZVSP.

                     (6)

                     Vijeće je zaključilo da više ne postoje razlozi za zadržavanje jedne osobe na popisu.

                     (7)

                     Popis bi trebalo na odgovarajući način ažurirati, a Odluku (ZVSP) 2020/20 trebalo bi staviti izvan snage,

               DONIJELO JE OVU ODLUKU:

            Članak 1.
            Popis osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP naveden je u Prilogu ovoj Odluci.

            Članak 2.
            Odluka (ZVSP) 2020/20 stavlja se izvan snage.

            Članak 3.
            Ova Odluka stupa na snagu sljedećeg dana od dana objave u Službenom listu Europske unije.

            Sastavljeno u Bruxellesu 30. srpnja 2020.

                  Za Vijeće

                  Predsjednik

               M. ROTH

            (1)  Zajedničko stajalište Vijeća 2001/931/ZVSP od 27. prosinca 2001. o primjeni posebnih mjera u borbi protiv terorizma (SL L 344, 28.12.2001., str. 93.).

            (2)  Odluka Vijeća (ZVSP) 2020/20 od 13. siječnja 2020. o ažuriranju popisa osoba, skupina i subjekata na koje se primjenjuju članci 2., 3. i 4. Zajedničkog stajališta 2001/931/ZVSP o primjeni posebnih mjera u borbi protiv terorizma i o stavljanju izvan snage Odluke (ZVSP) 2019/1341 (SL L 8I, 14.1.2020., str. 5.).

            PRILOG

               POPIS OSOBA, SKUPINA I SUBJEKATA IZ ČLANKA 1.

            I.   OSOBE

                        1.

                        ABDOLLAHI Hamed (također poznat kao Mustafa Abdullahi), rođen 11.8.1960. u Iranu. Broj putovnice: D9004878.

                        2.

                        AL-NASSER, Abdelkarim Hussein Mohamed, rođen u Al Ihsi (Saudijska Arabija), državljanin Saudijske Arabije.

                        3.

                        AL YACOUB, Ibrahim Salih Mohammed, rođen 16.10.1966. u Tarutu (Saudijska Arabija), državljanin Saudijske Arabije.

                        4.

                        ARBABSIAR Manssor (također poznat kao Mansour Arbabsiar), rođen 6.3.1955. ili 15.3.1955. u Iranu. Državljanin Irana i SAD-a, broj putovnice: C2002515 (Iran); broj putovnice: 477845448 (SAD). Broj nacionalne osobne isprave: 07442833, datum isteka 15.3.2016. (vozačka dozvola SAD-a).

                        5.

                        ASSADI Assadollah, rođen 22.12.1971. u Teheranu (Iran), državljanin Irana. Broj iranske diplomatske putovnice: D9016657.

                        6.

                        BOUYERI, Mohammed (također poznat kao Abu ZUBAIR, također poznat kao SOBIAR, također poznat kao Abu ZOUBAIR), rođen 8.3.1978. u Amsterdamu (Nizozemska).

                        7.

                        EL HAJJ, Hassan Hassan, rođen 22.3.1988. u Zaghdraiyi, okrug Sidon, Libanon, državljanin Kanade. Broj putovnice: JX446643 (Kanada).

                        8.

                        HASHEMI MOGHADAM Saeid, rođen 6.8.1962. u Teheranu (Iran), državljanin Irana. Broj putovnice: D9016290, valjana do 4.2.2019.

                        9.

                        IZZ-AL-DIN, Hasan (također poznat kao GARBAYA, Ahmed; također poznat kao SA-ID; također poznat kao SALWWAN, Samir), rođen 1963. u Libanonu, državljanin Libanona.

                        10.

                        MELIAD, Farah, rođen 5.11.1980. u Sydneyju (Australija), državljanin Australije. Broj putovnice: M2719127 (Australija).

                        11.

                        MOHAMMED, Khalid Shaikh (također poznat kao ALI, Salem, također poznat kao BIN KHALID, Fahd Bin Adballah, također poznat kao HENIN, Ashraf Refaat Nabith, također poznat kao WADOOD, Khalid Adbul), rođen 14.4.1965. ili 1.3.1964. u Pakistanu, broj putovnice 488555.

                        12.

                        ŞANLI, Dalokay (također poznat kao Sinan), rođen 13.10.1976. u Pülümüru (Turska).

                        13.

                        SHAHLAI Abdul Reza (također poznat kao Abdol Reza Shala’i, također poznat kao Abd-al Reza Shalai, također poznat kao Abdorreza Shahlai, također poznat kao Abdolreza Shahla’i, također poznat kao Abdul-Reza Shahlaee, također poznat kao Hajj Yusef, također poznat kao Haji Yusif, također poznat kao Hajji Yasir, također poznat kao Hajji Yusif, također poznat kao Yusuf Abu-al-Karkh), rođen oko 1957. u Iranu. Adrese: 1. Kermanshah, Iran, 2. Vojna baza Mehran, provincija Ilam, Iran.

                        14.

                        SHAKURI Ali Gholam, rođen oko 1965. u Teheranu, Iran.

                  II.   SKUPINE I SUBJEKTI

                        1.

                        „Abu Nidal Organisation” (Organizacija Abu Nidal) — „ANO” (također poznata kao „Fatah Revolutionary Council” (Revolucionarno vijeće Fataha), također poznata kao „Arab Revolutionary Brigades” (Arapske revolucionarne brigade), također poznata kao „Black September” (Crni rujan), također poznata kao „Revolutionary Organisation of Socialist Muslims” (Revolucionarna organizacija socijalističkih muslimana)).

                        2.

                        „Al-Aqsa Martyrs’ Brigade” (Brigada mučenika Al-Aqse).

                        3.

                        „Al-Aqsa e.V”.

                        4.

                        „Babbar Khalsa”.

                        5.

                        „Communist Party of the Philippines” (Komunistička partija Filipina), uključujući „New People’s Army” (Nova narodna vojska) — „NPA”, Filipini.

                        6.

                        „Directorate for Internal Security of the Iranian Ministry for Intelligence and Security” (Uprava za unutarnju sigurnost iranskog Ministarstva obavještajne djelatnosti i sigurnosti).

                        7.

                        „Gama’a al Islamiyya” (također poznata kao „Al-Gama’a al-Islamiyya”) („Islamic Group” (Islamska skupina) — „IG”).

                        8.

                        „İslami Büyük Doğu Akıncılar Cephesi” — „IBDA-C” („Great Islamic Eastern Warriors Front”) (Fronta ratnika velikog islamskog istoka).

                        9.

                        „Hamas”, uključujući „Hamas-Izz al-Din al-Qassem”.

                        10.

                        „Hizballah Military Wing” (Vojno krilo Hezbolaha) (također poznato kao „Hezbollah Military Wing”, također poznato kao „Hizbullah Military Wing”, također poznato kao „Hizbollah Military Wing”, također poznato kao „Hezballah Military Wing”, također poznato kao „Hisbollah Military Wing”, također poznato kao „Hizbu’llah Military Wing”, također poznato kao „Hizb Allah Military Wing”, također poznato kao „Jihad Council” (Vijeće džihada) (kao i sve jedinice koje su mu podređene, uključujući Organizaciju za vanjsku sigurnost)).

                        11.

                        „Hizbul Mujahideen” — „HM”.

                        12.

                        „Khalistan Zindabad Force” (Snage Khalistan Zindabad) – „KZF”.

                        13.

                        „Kurdistan Workers’ Party” (Kurdistanska radnička stranka) — „PKK” (također poznata kao „KADEK”, također poznata kao „KONGRA-GEL”).

                        14.

                        „Liberation Tigers of Tamil Eelam” (Oslobodilački tigrovi tamilskog Eelama) — „LTTE”.

                        15.

                        „Ejército de Liberación Nacional” („National Liberation Army”) (Nacionalna oslobodilačka vojska).

                        16.

                        „Palestinian Islamic Jihad” (Palestinski islamski džihad) – „PIJ”.

                        17.

                        „Popular Front for the Liberation of Palestine” (Narodna fronta za oslobođenje Palestine) — „PFLP”.

                        18.

                        „Popular Front for the Liberation of Palestine — General Command” (Narodna fronta za oslobođenje Palestine — Glavni stožer) (također poznata kao „PFLP — General Command” (PFLP — Glavni stožer)).

                        19.

                        „Devrimci Halk Kurtuluș Partisi-Cephesi”— „DHKP/C” (također poznata kao „Devrimci Sol”) („Revolutionary Left”) (Revolucionarna ljevica), (također poznata kao „Dev Sol”) („Revolutionary People’s Liberation Army/Front/Party”) (Narodna oslobodilačka revolucionarna vojska/fronta/stranka).

                        20.

                        „Sendero Luminoso” – „SL” („Shining Path”) (Osvijetljeni put).

                        21.

                        „Teyrbazen Azadiya Kurdistan” — „TAK” (također poznata kao „Kurdistan Freedom Falcons” (Kurdistanski sokoli slobode), također poznata kao „Kurdistan Freedom Hawks” (Kurdistanski jastrebovi slobode)).


title: Odluka Vijeća (ZVSP) 2020/1133 od 30. srpnja 2020. o izmjeni Odluke (ZVSP) 2016/610 o misiji ZSOP-a Europske unije za vojno osposobljavanje u Srednjoafričkoj Republici (EUTM RCA)

text:
                  31.7.2020

                  HR

                  Službeni list Europske unije

                  L 247/22

         ODLUKA VIJEĆA (ZVSP) 2020/1133
         od 30. srpnja 2020.
         o izmjeni Odluke (ZVSP) 2016/610 o misiji ZSOP-a Europske unije za vojno osposobljavanje u Srednjoafričkoj Republici (EUTM RCA)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 19. travnja 2016. donijelo Odluku (ZVSP) 2016/610 (1) kojom je uspostavljena misija ZSOP-a Europske unije za vojno osposobljavanje u Srednjoafričkoj Republici (EUTM RCA) s mandatom i referentnim iznosom za razdoblje od 24 mjeseca nakon dosezanja pune operativne sposobnosti misije, to jest do 19. rujna 2018.

                     (2)

                     Vijeće je 30. srpnja 2018. donijelo Odluku (ZVSP) 2018/1082 (2), kojom je produljen mandat misije EUTM RCA do 19. rujna 2020.

                     (3)

                     Na temelju strateškog preispitivanja misije Politički i sigurnosni odbor 28. svibnja 2020. preporučio je produljenje mandata misije EUTM RCA za daljnje dvije godine.

                     (4)

                     Misija EUTM RCA trebala bi se koordinirati sa savjetodavnom misijom ZSOP-a Europske unije u Srednjoafričkoj Republici (EUAM RCA), nakon pokretanja misije EUAM RCA, i s drugim međunarodnim akterima, posebice višedimenzionalnom integriranom misijom Ujedinjenih naroda za stabilizaciju u Srednjoafričkoj Republici (MINUSCA), s ciljem osiguravanja pružanja usklađene integrirane potpore Vladi i snagama sigurnosti Srednjoafričke Republike.

                     (5)

                     Odluku (ZVSP) 2016/610 trebalo bi stoga na odgovarajući način izmijeniti.

                     (6)

                     U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane. Stoga Danska ne sudjeluje u donošenju ove Odluke, ona za nju nije obvezujuća niti se na nju primjenjuje, a ne sudjeluje ni u financiranju misije EUTM RCA,

               DONIJELO JE OVU ODLUKU:

            Članak 1.
            Odluka (ZVSP) 2016/610 mijenja se kako slijedi:

                        1.

                        članak 1. mijenja se kako slijedi:

                                    a)

                                    stavak 2. mijenja se kako slijedi:

                                                i.

                                                točka (a) zamjenjuje se sljedećim:

                                                            „(a)

                                                            strateški savjeti kabinetu predsjednika, Ministarstvu obrane, vojnom osoblju i oružanim snagama, među ostalim o civilno-vojnoj suradnji;”;

                                                ii.

                                                točka (d) briše se;

                                    b)

                                    stavak 4. zamjenjuje se sljedećim:

                                       „4.   Misija EUTM RCA koordinira se sa savjetodavnom misijom ZSOP-a Europske unije u Srednjoafričkoj Republici (EUAM RCA) i drugim međunarodnim akterima, posebice misijom MINUSCA, s ciljem osiguravanja pružanja usklađene integrirane potpore Vladi i snagama sigurnosti Srednjoafričke Republike.”;

                        2.

                        u članku 7. stavak 4. zamjenjuje se sljedećim:

                           „4.   Način koordinacije između zapovjednika snaga misije EU-a, aktera Unije, posebice misije EUAM RCA, i lokalnih ključnih strateških partnera značajnih za operaciju definiraju se u planu misije.”;

                        3.

                        u članku 10. dodaje se sljedeći stavak:

                           „4.   Financijski referentni iznos za zajedničke troškove misije EUTM RCA za razdoblje od 20. rujna 2020. do 19. rujna 2022. iznosi 36 960 000 EUR. Postotak referentnog iznosa iz članka 25. stavka 1. Odluke (ZVSP) 2015/528 iznosi 0 %, a postotak iz članka 34. stavka 3. te odluke iznosi 10 % za obveze i 0 % za plaćanja.”;

                        4.

                        u članku 13. stavak 2. zamjenjuje se sljedećim:

                           „2.   Misija EUTM RCA završava 19. rujna 2022.”.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 30. srpnja 2020.

                  Za Vijeće

                  Predsjednik

               M. ROTH

            (1)  Odluka Vijeća (ZVSP) 2016/610 od 19. travnja 2016. o misiji ZSOP-a Europske unije za vojno osposobljavanje u Srednjoafričkoj Republici (EUTM RCA) (SL L 104, 20.4.2016., str. 21.).

            (2)  Odluka Vijeća (ZVSP) 2018/1082 od 30. srpnja 2018. o izmjeni Odluke (ZVSP) 2016/610 o misiji Europske unije za vojno osposobljavanje u Srednjoafričkoj Republici (SL L 194, 31.7.2018., str. 140.).


title: Odluka Vijeća (ZVSP) 2020/1134 od 30. srpnja 2020. o izmjeni Odluke (ZVSP) 2017/915 o aktivnostima Unije za širenje suradnje u cilju potpore provedbi Ugovora o trgovini oružjem

text:
                  31.7.2020

                  HR

                  Službeni list Europske unije

                  L 247/24

         ODLUKA VIJEĆA (ZVSP) 2020/1134
         od 30. srpnja 2020.
         o izmjeni Odluke (ZVSP) 2017/915 o aktivnostima Unije za širenje suradnje u cilju potpore provedbi Ugovora o trgovini oružjem
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 29. svibnja 2017. donijelo Odluku (ZVSP) 2017/915 (1).

                     (2)

                     Odlukom (ZVSP) 2017/915 predviđeno je provedbeno razdoblje od 36 mjeseci za aktivnosti iz članka 1. te odluke od datuma sklapanja sporazumâ o financiranju iz njezina članka 3. stavka 3.

                     (3)

                     Njemački Savezni ured za gospodarstvo i kontrolu izvoza (BAFA) i agencija Expertise France u svojstvu provedbenih agencija zatražili su 22. lipnja 2020. odnosno 29. lipnja 2020. produljenje provedbenog razdoblja Odluke (ZVSP) 2017/915 do 30. lipnja 2021. zbog izazova koji proizlaze iz kontinuirane pandemije bolesti COVID-19.

                     (4)

                     Nastavak aktivnosti iz članka 1. Odluke (ZVSP) 2017/915 nema nikakvog utjecaja na financijska sredstva do 30. lipnja 2021.

                     (5)

                     Odluku (ZVSP) 2017/915 trebalo bi na odgovarajući način izmijeniti,

               DONIJELO JE OVU ODLUKU:

            Članak 1.
            Članak 5. Odluke (ZVSP) 2017/915 zamjenjuje se sljedećim:

               „Članak 5.

               Ova Odluka stupa na snagu na dan donošenja.
               Prestaje važiti 30. lipnja 2021.”.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 30. srpnja 2020.

                  Za Vijeće

                  Predsjednik

               M. ROTH

            (1)  Odluka Vijeća (ZVSP) 2017/915 od 29. svibnja 2017. o aktivnostima Unije za širenje suradnje u cilju potpore provedbi Ugovora o trgovini oružjem (SL L 139, 30.5.2017., str. 38.).